Skoliere eis dat moordbeskuldigde-klasmaats vrygelaat wordArgieffoto Maj. Thulani Zwane, polisiewoordvoerder, het gesê die vyf klasmaats, tussen die ouderdomme van 18 en 20 jaar oud, is Donderdag in hegtenis geneem nadat hulle glo drie mans aangerand het wat die skool beroof het. “Op 15 Mei omstreeks 07:30 het drie mans die skoolperseel betree en leerders van hul besittings beroof,” het Zwane verduidelik. Die mans is ernstig deur ŉ groep leerders aangerand en later na ŉ plaaslike kliniek geneem vir behandeling. Een van die verdagtes het aan sy beserings beswyk.” ŉ Klag van moord en twee aanklagte van poging tot moord is by die Inanda-polisiestasie aanhangig gemaak, voordat die vyf skoliere in hegtenis geneem is. Volgens Zwane het die leerders wat aan die betoging deelgeneem het, gekla dat hul klasmaats hul Junie-eksamens gaan misloop. Ná besprekings met die staatsaanklaer, is die vyf leerders op ‘n waarskuwing vrygelaat. Hulle moet weer op 1 Julie in die Ntuzuma-landdroshof verskyn nadat hul eksamens afgehandel is. Lt.genl. Mmamonnye Ngobeni, die provinsiale kommissaris, het haarself ten sterkste uitgespreek teen lede van die gemeenskap wat die gereg in eie hande neem. “Ons kan nie sulke optrede duld nie en ons doen ŉ beroep op die gemeenskap om nie die gereg in eie hande te neem nie omdat ons ten sterkste teen sulke misdade sal optree,” het sy gesê.